LONDÝN 13. septembra (SITA/Reuters) - Speváčka Madonna (45), ktorá prišla o matku v piatich rokoch, bola v škole osamelá a bez priateľov. "Túto prázdnotu som zaplnila, až keď som sa stala slávnou," povedala Madonna v rozhovore pre denník The Times pri príležitosti vydania jej prvej detskej knihy The English Roses (Anglické ruže). Speváčka sa podľa vlastných slov v škole necítila dobre. "Túžila som po láske a po ocenení," vyznala sa Madonna. Dôvodom je podľa nej nedostatok sebadôvery kvôli strate matky.
Madonna je matkou dvoch detí a k napísaniu detskej knihy ju inšpirovalo čítanie na dobrú noc. Knihy, ktoré čítavala vlastnej dcére Lole, sú podľa nej "plné hlúpostí". Kniha Anglické ruže je moralistický príbeh štyroch dievčat, ktoré vylúčia osamotenú a krásnu Binah zo svojho priateľstva. Madonna priznáva, že príbeh má i autobiografické črty. "Moja dcéra má do istej miery v sebe niečo z Binah. Deti sú niekedy zlé a ignorujú ju, pretože som jej matka," hovorí Madonna.